Twee wat glo polisievrou vermoor volgende week gevonnis - Maroela Media
Twee wat glo polisievrou vermoor volgende week gevonnis
Die twee mans wat daarvan beskuldig word dat hulle 'n Kaapstadse polisiebeampte tydens 'n rooftog op 'n plaas doodgeskiet het, sal waarskynlik volgende week hoor of hulle skuldig bevind sal word.
Sicelo Kwayimani en Mgonseni Silnelo het Vrydag weer in die Wes-Kaapse hooggereghof verskyn. Hulle word beskuldig van die moord op konst. Rozelle Witbooi (30) in Februarie verlede jaar.
Witbooi het saam met 'n ander polisiebeampte, ao. Jonathan Koopman, op 'n gewapende rooftog by 'n groenteplaas in Kraaifontein gereageer. Kwayimani en Silnelo het na bewering saam met ander rowers die plaaseienaar vasgemaak en selfone en skootrekenaars van hom en sy werkers gesteel. Hulle het die werkers in 'n ongebruikte koelkamer toegesluit voordat hulle gevlug het.
Die plaaseienaar het dadelik die polisie ontbied. Witbooi en Koopman het die plaas vir die verdagtes gefynkam. Toe hulle naby die ingang van die plaas kom, het hulle twee verdagte mans buite die hek gesien wat erg gesweet het en uitasem was. Volgens die bewyse wat voor die hof gebring is, was die twee mans Kwayimani en Silnelo.
Koopman het die mans genader wat geweier het om met hom te praat. Witbooi het toe aan Koopman uitgewys dat een van die mans 'n vuurwapen het en 'n stoeiery het ontstaan. Skote is afgevuur en Witbooi is doodgeskiet. Koopman kon daarin slaag om albei verdagtes te skiet, maar een het gevlug en is 'n paar dae later in die Oos-Kaap in hegtenis geneem.
Kwayimani en Silnelo staan tereg op 'n aanklag van moord, asook 12 aanklagte van roof met verswarende omstandighede, ontvoering, poging tot moord en die onwettige besit van 'n vuurwapen. Hulle het skuld op al die aanklagte ontken.
Albei beskuldigdes ontken dat hulle ooit op die plaas was en beweer hulle was bloot onskuldige verbygangers. Hulle beweer ook dat hulle mekaar glad nie ken nie.